In nomine Domini. Amen. Per hoc presens publicum instrumentum cunctis pateat evidenter, quod anno Domini millesimo quadringintesimo quadragesimo et die mercurii post Dominicam qua in sancta dei Ecclesia cantatum fuit Jubilate, vicesima mensis aprilis, in nostrorum notariorum publicorum testiumque infrascriptorum presentia, Guillelmus Marie habitator ville Divionis oriundus de Trauhaudo Lingonensis diocesis, tam nomine suo quam procuratorio nomine Vienoti Magnien, Johannis Simon, Nicolai Henry, Hugonis Popart, Velini Gauthier, Hugonis Gauthier, Vienoti Thiebault, Johannis Gaulthier, Odoti Robereaul, Stephani Borthier et Guillelmi Borthier, de dicto loco de Trouhault et aliorum hominum et personarum habitancium de Trouhaudo, cujus procuratorii tenor subscribitur et nominibus aliorum secum adherentium et adherere volentium, dixit et proposuit dicitque et proponit religioso vero Guidoni de La Tournelle, priori et prioratus predicti loci de Trouhault ordinis Cluniacensis Lingonensis diocesis: quod cum ipsi homines dicti loci et territorii de Trouhault, sint et hactenus fuerint homines taillabiles ad voluntatem, manus mortue et servilis conditionis dicti prioris ad causam dicti prioratus. Que quidem taillia etmanus mortua annis communibus et temporibus totius prosperitatis valere non potuit de quinquaginta libris ad sexaginta libras turonenses. Quod que fuit a XXV annis et circa ipse dominus prior fuit prior dicti prioratus, dicte taillia et manus mortua, annis communibus non sibi valuerunt nec valere potuerunt de viginti libris ad XXXa libras turonenses, tam propter guerrarum turbines quam mortalitates et faminam seu sterilitatem fructuum et alia; est populus dicti loci adeo diminutus prout in ceteris locis circumvicinis quod fere non remansit decima pars hominum. Illi vero qui remanserunt et sunt adhuc in loco predicto de Trouhault, propter servilem conditionem predictam, quidam se advoare volunt prout et jam quidam ex ipsis fecerunt burgenses domini ducis Burgundie, alii relinquentes, locum volunt penitus prout et quemadmodum ipse dominus prior est debite de promissis informatus, et sic dictus locus de Trouhault remanebit sine hominibus et terra inanis et vacua. Supplicans humiliter dictus Guillelmus tam nomine suo quam aliorum hominum dicti loci dicto priori, quatenus velit ipsos homines supplicantes et alios oriundos et orituros seu natos et nascituros in dicto loco inhabitantes, et existentes ac extra dictum locum inhabitantes et existentes, manumittere et libertati seu ingenuitati reducere prout et quemadmodum sunt de jure liberi et ingenui homines. Et in recompensationem dicte manumissionis et ingenuitatis seu libertatis, dicti homines pro se et suis liberis et aliis hominibus dicti loci jam natis et nascituris et in dicto loco et extra locum exeuntibus, anno quolibet pro se et suis et eorum quilibet insolidum solvent et reddent reverendo in Christo patri et domino, domino abbati Cluniacensi et dicto priori et eorum successoribus, sexaginta decem libras turonenses annui et perpetui redditus: videlicet quadraginta duas libras et decem solidos turonenses prefato domino Cluniacensi apud prioratum de Trouhault sumptibus dictorum habitantium die Sancti Remigii proxime futuri in solutionem XLII libras et decem solidos turonenses annue pensionis ipsi domino Cluniacensi et successoribus suis annis singulis super dicto prioratu et prioribus dicti prioratus debitas, absque tamen aliquali innovatione priorum literarum dicte pensionis et viginti septem libras cum dimidia turonenses dicto priori et suis successoribus prima die maii inde sequenti, et sic singulis annis futuris terminis consimilibus. Item, est verum quod dicti homines de majori parte terrarum et hereditagiorum suorum non debent decimam dicto domino priori, nisi decimam tertiam partem et de alia parte terrarum et hereditagiorum suorum que est bene modica pars, septimam partem. Dicti homines solvent de omnibus terris et hereditagiis suis pro decima decimam partem fructuum in eisdem terris et hereditagiis provenientibus et excressentibus. Item, est etiam verum quod dicti homines de premitiis agniculorum et lanarum seu tonsiarum lane non debent nec solvere consueverunt nisi pro libito voluntatum quod vulgariter dicitur en conscience, deinceps de predictis primitiis agniculorum seu tonsiarum solvent pro se et suis successoribus decimam partem dicto priori et suis successoribus. Item, etiam verum est quod grangia dicti prioris in qua solebant reponi decime dicti prioratus est funditus destructa que non reficietur pro ducentis libris turonensibus. Dicti homines dictam grangiam reficient meliorem aut eque bonam quam unquam fuit, et hoc infra tres annos a data presentium computandos. Et sub pena centum librarum turonensium applicandarum dicto domino Cluniacensi et lapsis dictis tribus annis pro quolibet anno quo restabunt ad faciendum et proficiendum dictam grangiam meliorem aut eque bonam prout fuit, etiam sub pena decem librarum turonensium applicandarum dicto priori et suis successoribus loco interesse dicti prioris et suorum successorum. Item, solvent et reddent dicto priori una vice sexaginta oves lana vestitas et agniculos portantes lanas bonas et sufficientes. Qui quidem prior requeste predicte respondit se bene scire quod propter guerras et alios casus predictos redditus dicti prioratus sunt adeo diminuti quod vix ipse potest de eisdem vivere nec onera dicto prioratui incumbentia debite ut tenetur supportare quodque materia predicta fuit jam alias sepe et pluries examinata, que si completa exstitisset utilitas per maxima dicti prioratus fuisset, ut expirentia que est rerum magistra sibi edocuit et propterea habita matura deliberatione plurimorum notabilium personarum fide dignarum religiosarum et secularium facultates et onera dicto prioratui incumbentia habentium et cognoscentium, de consilio ipsorum et plurimorum aliorum fide dignorum dictos homines, videlicet dictum Guillelmum Marie et alios in dicto procuratorio descriptos et quoscumque alios dicti loci oriundos et jam natos et nascituros in dicto loco et extra dictum locum existentes pro se et successoribus suis et quibuscumque aliis dicti loci jam natis et in perpetuum nascituris manumisit et manumittit ingenuos ac liberos facit et instituit eosdem et quemlibet ipsorum libertatem et ingenuitatem dando que ab initio omnes homines nanciscebuntur, aiendo ipsos esse liberos percutiendo virga alba super caput dicti Guillelmi Marie, retento tamen beneplacito et consensu dicti domini abbatis Cluniacensis. Quibus sic actis dictus Guillelmus tam nomine suo quam procuratorio nomine homines dicti loci de Trouhault in dicto prioratu descriptorum et aliorum quorumcumque in dicto loco et extra dictum locum existentium uti et gaudere volentes libertate et ingenuitate predictis, confitetur debere et solvere teneri annis singulis predicto domino Cluniacensi et dicto priori et eorum successoribus predictas LXX libras turonenses annui et perpetui reditus seu annue et perpetue pensionis solvendos per dictos homines et eorum successores et habitantes dicti loci de Trouhault et per eorum quemlibet insolidum annis singulis, videlicet quadraginta duas libras et decem solidos turonenses dicto domino Cluniacensi die Sancti Remigii proxime futuri pro dicto priore apud Trouhault et ipsorum hominum propriis missionibus et expensis et in solutionem XLII libras X solidorum turonensium per dictum priorem super suo prioratu annis singulis dicto domino Cluniacensi debitis et absque innovatione literarum dicti domini Cluniacensis de annua pensione XLII librarum X solidorum turonensium per dictum priorem singulis annis debitarum super predicto suo prioratu. Et dicto priori viginti septem libras et decem solidos turonenses prima die maii anni proximi futuri currentis millesimi CCCCmi quadragesimi primi in dicto prioratu et sic singulis annis terminis consimilibus et sub pena trium solidorum parisiensium pro qualibet die qua cessaverint dicti homines in solutione premissorum sexaginta decem librarum turonensium per dictos homines committendo et dictis dominis abbati et priori et alio eorum quatenus quemlibet tangit applicando, solventque et reddent dicti homines et habitantes dicti loci et eorum in rem successores et excoli facientes in territorio predicto de Trouhault de omnibus terris et hereditagiis infructuatis decimam partem fructuum in terris et hereditagiis provenientibus et excressentibus dicto priori et suis successoribus. Item, solvent et reddent dicti homines et habitantes dicti loci de premitiis agniculorum et lanarum et mutonum et ovium decimam partem dicto priori et suis successoribus. Item, de novo refficient dictam grangiam eque bonam aut meliorem infra tres annos a data presentium computantes sub pena centum librarum turonensium applicandarum dicto domino Cluniacensi quibus annis tribus durantibus tenebuntur ministrare grangiam dicto priori. Et lapsis predictis tribus annis pro quolibet alio anno quo restabunt ad faciendum dictam grangiam, solvent dicto priori aut ejus successori seu successoribus loco sui interesse decem libras turonenses. Et poterunt capere ligna in nemoribus dicti prioratus ad faciendam dictam grangiam de licentia dicti prioris. Quas penas solvere tenebuntur dicto domino Cluniacensi et priori et successoribus ipsorum et cuilibet eorum quatenus quemlibet ipsorum domini abbatis et priorum tanget absque aliquali alia declaratione. Item solvent et reddent dicti homines et habitantes semel dicto priori sexaginta oves bonas et sufficientes agniculos et lanas portantes. Promictentes dicte partes et earum quelibet quatenus quemlibet tangit et tangere potest in futurum coram nobis notariis publicis et testibus infrascriptis videlicet dictus dominus Guido prior in voto sue religionis ponendo manus ad pectus suum pro se et successoribus in dicto prioratu premissis omnibus et singulis quatenus ipsum priorem tangit, laudari, approbari et ratifficari facere predicto domino Cluniacensi. Et dictus Guillelmus, tam suo quam procuratorio nomine hominum et habitantium et aliorum predictorum, uti et gaudere volentium manumissionibus et ingenuitatibus predictis et quatinus ipsos tangit laudari, approbari et ratificari facere a predictis hominibus infra festum beati Johannis Baptiste proxime futurum et ratificationem signo notarii publici signatam et sigillo authentico sigillatam apportare prefato domino Cluniacensi, ipsorum hominum propriis missionibus et expensis apud Cluniacum et sub pena viginti librarum turonensium dicto domino Cluniacensi applicandarum et predictum Guillelmum commictendum. Promiserunt insuper dicte partes quatenus quanlibet tangit et sub vinculis juramentorum super sancta Dei evangelia prestitorum videlicet dictus dominus Guido prior pro se et suis successoribus in dicto prioratu sub obligatione bonorum temporalium sui prioratus et dictus Guillelmus nominibus quibus precedit sub obligatione omnium universorum et singulorum bonorum suorum presentium et futurorum, contra premissa aut aliqua premissarum non venire nec venire voluntibus in aliquo consentire, sed omnia et singula premissa, rata, grata et stabilia habere tenere et inviolabiliter observare. Supponentes autem se dicte partes et earum quelibet quatinus quanlibet tangit nominibus quibus supra ac omnia et singula bona sua mobilia et immobilia presentia et futura quecumque ac suos in rem predictam successores et causam ab ipsis habentes que ad observatiam omnium et singulorum premissorum jurisdictioni, cohercioni, compulsioni, vigori et curiarum domini nostri Pape, camere apostolice, castelleti regii Parisiis, parvi sigilli regii Montispessulani et omnium aliarum curiarum domini nostri Francorum regis et domini ducis Burgundie, necnon curiarum conservatorium privilegium ordinis Cluniacensis et omnium aliarum curiarum tam ecclesiasticarum quam secularium per quas et earum quanlibet communiter et divisim voluerunt et expresse consenserunt se et suos posse cogi et compelli insolidum, ita quod executio unius curie executionem alterius minime valeat impedire vel retardare, constitutione illa sacro approbante concilio et quavis alia non obstante. Renunciantes insuper dicte partes et earum quelibet quatinus quanlibet tangit et sub vinculis juramentorum prestitorum omnium exceptioni doli, mali, metus et in factum actioni, non ita actorum plus vel minus dictum quam scriptum vel econtra, exceptioni divi Adriani cedendarum et dividendarum actionum presenti utroque et de duobus reis, beneficio senatusconsulti velleyani, restitutioni in integrum dotis ypothece et omnium aliarum exceptionum juris et facti per quas hujusmodi litere sive presens publicum instrumentum infringi possent; juri etiam dicenti generalem renuncationem non valere nisi precesserit specialis. Voluntque dicte partes quod hujusmodi litere reficientur semel aut plures fortiori modo quo fieri poterit ad dictamen et consilium sapientium substantia tamen facti non immutata. De quibus omnibus et singulis premissis dicte partes et earum quelibet petierunt a nobis notariis subscriptis unum vel plura publica instrumenta. Volueruntque dicte partes quod in robur et testimonium premissorum sigilla dicti domini Cluniacensis et predicti prioris de Trouhault presenti apponentur instrumento. Acta fuerunt hec et data in castro de Lurduno diocesis Matisconensis anno Domini millesimo CCCCmo quadragesimo et die vicesima mensis aprilis predictis. Presentibus venerabilibus et religiosis viris dominis Guillelmo Porre priore prioratus Perreciati ordinis Sancti Benedicti, Eduensis, Vincencio de Campis priore de Macula, Viennensis, Georgio de Fais priore de Salio, Adam Tegularii de Talvoris, Lugdunensis diocesis, ordinis Cluniacensis, honorabilibusque viris magistris Guichardo Brosse, licenciato in legibus, magistro Johanne de Pere juris perito et Stephano Murillot Sancti Sequani, Lingonensis diocesis, testibus ad premissa vocatis specialiter et rogatis. Tenor vero procuratorii de quo supra fit mencio sequitur et est talis, etc.